Jukka Jalonen palasi pää­valmentajaksi kausille 2018–2019. Vuonna 2019 maailman­mestaruus­kilpailut järjestettiin Slovakiassa, jossa Leijonat oli voittanut viimeisimmän mestaruutensa vuonna 2011. Turnaukseen osallistuvassa joukkueessa ei ollut NHL-pelaajia juuri ollenkaan. Joukkueessa oli peräti 18 ensikertalaista, ja odotukset joukkueen menestyksestä eivät olleet korkealla. Siitä huolimatta Suomi oli lohkonsa toinen ja kohtasi ensin puoli­väli­erissä Ruotsin, jonka Leijonat voitti maalein 5–4 jatkoajalla. Ottelun ratkaisijoiksi nousivat kapteeni Marko "Mörkö" Anttila, joka onnistui tasoittamaan pelin vain puolitoista minuuttia ennen varsinaisen peli­ajan loppumista Suomen pelatessa ilman maali­vahtia, ja Sakari Manninen, joka löi kiekon maaliin jatko­ajalla. Väli­erissä Suomen joukkue pelasi hyvän turnauksen pelannutta Venäjää vastaan. Peli oli tiukka ja ratkesi vasta kolmannessa erässä Suomen 1–0-voittoon. Maalin teki jälleen Anttila. Loppu­ottelussa Suomen joukkue pelasi Kanadan joukkuetta vastaan. Kanada meni johtoon ensimmäisessä erässä, mutta toisessa erässä Anttila tasoitti pelin Suomen pelatessa yli­voimalla. Anttila teki toisen maalin heti kolmannen erän alussa. Tämän jälkeen Kanada piti kiekkoa lähes koko erän Suomen puolustus­alueella. Suomi onnistui kuitenkin voittamaan ottelun 3–1, kun Harri Pesonen laukoi kiekon Kanadan maaliin. Suomen kolmas mestaruus oli sensaatio niin Suomessa kuin maailmalla, ottaen huomioon joukkueen lähtö­asetelmat.